ലഹരി ഇടപാടുമായി ബന്ധപ്പെട്ട കള്ളപ്പണക്കേസ്: ബിനീഷ് കോടിയേരിയ്ക്ക് ജാമ്യം ബംഗളൂരു: ലഹരി ഇടപാടുമായി ബന്ധപ്പെട്ട കള്ളപ്പണക്കേസില് ബിനീഷ് കോടിയേരിക്ക് ജാമ്യം. അറസ്റ്റിലായി ഒരു വര്ഷത്തിന് ശേഷമാണ് ജാമ്യം അനുവദിച്ചിരിക്കുന്നത്. കര്ണാടക ഹൈക്കോടതിയാണ് ബിനീഷിന് ഉപാധികളോടെ ജാമ്യം അനുവദിച്ചത്. എട്ട് മാസം നീണ്ടുനിന്ന വാദത്തിന് ശേഷമാണ് ജാമ്യം. ലഹരിക്കേസില് ബിനീഷ് സാമ്ബത്തിക സഹായം നല്കിയെന്നായിരുന്നു ഇഡിയുടെ കണ്ടെത്തല്. ഒന്നാം പ്രതിയായ അനൂപിനാണ് ബിനീഷ് പണം നല്കി സഹായിച്ചത്. കാന്സര് ബാധിതനായ അച്ഛനെ ശുശ്രൂഷിക്കാന് നാട്ടില് പോകാന് ജാമ്യം അനുവദിക്കണമെന്നാണ് ബിനീഷിന്റെ പ്രധാന വാദം. മയക്കുമരുന്ന് കേസില് കഴിഞ്ഞ വര്ഷം ഒക്ടോബര് 29 നാണ് ബിനീഷ് അറസ്റ്റിലായത്. അന്ന് മുതല് ബംഗളുരു പരപ്പന അഗ്രഹാര ജയിലില് റിമാന്ഡില് കഴിയുകയാണ് ബിനീഷ് കോടിയേരി. ഇതിനിടെ പല തവണ ജാമ്യത്തിനായി ബിനീഷ് കോടതിയെ സമീപിച്ചെങ്കിലും അനുവദിച്ചില്ല. കേസിലെ മുഖ്യപ്രതി അനൂപിന്റെ ബോസാണ് ബിനീഷെന്ന് ഇഡി കുറ്റപത്രത്തില് പറഞ്ഞിരുന്നു. ബിനീഷ് പറഞ്ഞാല് അനൂപ് എന്തും ചെയ്യും. അനൂപിനെ ബിനാമിയാക്കി മയക്കുമരുന്ന് ഇടപാടിലൂടെ പണം സമ്ബാദിച്ചുവെന്നും കുറ്റപത്രത്തില് ചൂണ്ടിക്കാട്ടിയിരുന്നു. ജൂണില് ലഹരിപാര്ട്ടിയ്ക്കിടെ കേരള സര്ക്കാരിന്റെ കരാറുകള് ലഭിക്കാന് പ്രതികളായ ബിനീഷ് കോടിയേരി ഉള്പ്പെടെയുള്ളവര് ചര്ച്ച നടത്തി. കരാര് ലഭിക്കാന് ബിനീഷിന് 3 മുതല് 4 ശതമാനം വരെ കമ്മീഷന് ഓഫര് ചെയ്തതായും കുറ്റപത്രത്തില് പറയുന്നു. കഴിഞ്ഞ ഏഴ് വര്ഷത്തിനിടെ ബിനീഷ് വിവിധ ബാങ്ക് അക്കൗണ്ടുകളിലൂടെ 5.17 കോടി രൂപയുടെ ഇടപാട് നടത്തിയെന്നാണ് ഇഡിയുടെ കണ്ടെത്തല്. അനൂപ് മുഹമ്മദിനെ മറയാക്കി കമ്ബനികള് തുടങ്ങിയത് ബിനീഷാണെന്നും എന്ഫോഴ്സ്മെന്റ് കണ്ടെത്തിയിരുന്നു. കള്ളപ്പണം വെളുപ്പിക്കല് നിരോധിത നിയമത്തിലെ വകുപ്പുകള് പ്രകാരമാണ് ബിനീഷിനെതിരെ കേസെടുത്തത്.